แก้กฎขายหลักทรัพย์แปลงสภาพ
ก.ล.ต.เล็งแก้เกณฑ์การขายหุ้นกู้แปลงสภาพวอร์แรนต์ หวัง บจ.เข้าถึงทุนคล่องตัว
13 ก.ค. 2555

ก.ล.ต.เล็งแก้เกณฑ์การขายหุ้นกู้แปลงสภาพวอร์แรนต์ หวัง บจ.เข้าถึงทุนคล่องตัว 
รายงานข่าวจากสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) แจ้งว่า ก.ล.ต.จะแก้ไขหลักเกณฑ์เกี่ยวกับการออกและเสนอขายหลักทรัพย์แปลงสภาพ ทั้งในส่วนของหุ้นกู้แปลงสภาพและใบสำคัญแสดงสิทธิที่จะซื้อหุ้น ให้สอดคล้องกับหลักเกณฑ์การออกและเสนอขายหลักทรัพย์ประเภทอื่น ซึ่งจะเพิ่มความยืดหยุ่นในการระดมทุนของบริษัทพร้อมไปกับการรักษาสิทธิของผู้ถือหุ้น โดย ก.ล.ต.กำลังเปิดรับฟังความคิดเห็นจนถึงวันที่ 24 ก.ค. 
สำหรับหลักเกณฑ์ที่จะแก้ไข คือ กรณีบริษัทออกหุ้นกู้แปลงสภาพที่กำหนดราคาแปลงสภาพอ้างอิงกับราคาตลาดในอนาคต หากต่อมาราคาตลาดปรับตัวลดลง ทำให้หุ้นที่เคยได้รับอนุญาตไว้ไม่เพียงพอรองรับการแปลงสภาพ ให้ถือว่าบริษัทได้รับอนุญาตให้ออกหุ้นเพิ่มนำหลักเกณฑ์การเสนอขายหุ้น หรือการกำหนดราคาแปลงสภาพในราคาต่ำ ซึ่งปัจจุบันใช้กับหุ้นที่ออกใหม่ ใบสำคัญแสดงสิทธิและหุ้นกู้แปลงสภาพที่เสนอขายในประเทศ มาใช้บังคับกับหุ้นกู้แปลงสภาพที่เสนอขายต่อผู้ลงทุนในต่างประเทศด้วย เพื่อเป็นการคุ้มครองสิทธิประโยชน์ของผู้ถือหุ้นเดิมของบริษัท 
สำหรับกรณีบริษัทเสนอขายหลักทรัพย์แปลงสภาพในต่างประเทศ รวมถึงการเสนอขายแบบเฉพาะเจาะจง บริษัทต้องกำหนดข้อตกลงเกี่ยวกับค่าเสียหายในกรณีที่ไม่สามารถจัดให้มีหุ้นรองรับเพียงพอไว้ในข้อกำหนดสิทธิให้ชัดเจน และควรเปิดให้คู่สัญญาตกลงกันเองว่าจะชดใช้ค่าเสียหายกันอย่างไร เพื่อเป็นการรักษาผลประโยชน์ของผู้ลงทุนและลดปัญหาการฟ้องร้องต่อกัน 
ขณะที่กรณีบริษัทเสนอขายหุ้นกู้แปลงสภาพต่างประเทศภายใต้แผนการปรับโครงสร้างทางการเงินตามแผนฟื้นฟูกิจการตามกฎหมายว่าด้วยล้มละลาย ซึ่งศาลเห็นชอบด้วยแผนแล้ว ให้บริษัทได้รับยกเว้นไม่ต้องปฏิบัติตามเงื่อนไขเกี่ยวกับหนังสือนัดประชุมผู้ถือหุ้น การเรียกประชุมผู้ถือหุ้น และมติที่ประชุมผู้ถือหุ้น เช่นเดียวกับการเสนอขายใบสำคัญแสดงสิทธิที่จะซื้อหุ้นและหุ้นกู้แปลงสภาพที่เสนอขายในประเทศ